Hoërskool Die Wilgers bevestig die waarde van wiskunde – Schools That Rock
Mev. Susan Naudé – Departementshoof Wiskunde by Hoërskool Die Wilgers
HOEKOM IS WISKUNDE BELANGRIK? Mev. Susan Naudé – Departementshoof Wiskunde by Hoërskool Die Wilgers
• logiese redenering
• probleem oplossing en
• die vermoë om kreatief te kan dink.
Wiskunde leer jou om data te analiseer deur verskillende patrone te herken; toepaslike vrae te vra en metodes uit te werk om by die antwoord uit te kom. Jy leer selfs metodes om te toets of die antwoord korrek is!
Hierdeur leer jy dus om beide analities, logies en kreatief te dink; ook hoe om 'n probleem op verskeie maniere te benader en dan met 'n logiese en toepaslike oplossing vorendag te kom.
Jy is dalk nie eensbewus daarvan nie, maar jy gebruik daagliks wiskunde. Wanneer jy jou maandelikse kruideniersware begroting uitwerk of bestanddele afmeet as jy bak, gebruik jy wiskunde. Selfs as jy bereken hoe laat om te vertrek om betyds 'n afspraak na te kom, maak jy van syfers en berekeninge gebruik.
Om vinnig en akkuraat afstande, tye, gewigte en persentasies te bereken, is 'n basiese, maar baie belangrike vaardigheid wat ons daaglikse lewe makliker maak – en dáárvoor moet ons wiskunde bedank!
Die afgelope jare word die akroniem STEM ("Science, Technology, Engineering and Mathematics") al hoe meer gehoor. Al hierdie rigtings vereis 'n gevorderde insig en begrip van wiskunde en daar is 'n groot tekort aan gekwalifiseerde kandidate in hierdie loopbaanrigtings. Dit beteken dat studente wat in wiskundige rigtings studeer en goed presteer, vir hulself die weg baan om verskeie winsgewende en opwindende beroepe te betree.
Selfs al wil jy nie 'n wetenskaplike of 'n ingenieur word nie, sal jy vinnig agterkom dat byna elke denkbare beroep in een of ander mate gebruik maak van wiskundige berekeninge. Argitekte en vermaakkunstenaars, fotograwe en mode ontwerpers, marknavorsers en verkoopsagente gebruik almal daagliks wiskunde in die werksplek. Indien jy moeite doen met wiskunde tot in matriek, sal jy na skool 'n wyer veld van loopbaankeuses hê om van te kies.
Om getalle op te tel of om 'n nuwe algoritme te ontwerp, is dieselfde in enige taal; dit maak nie saak waar jy jou in die wêreld bevind nie. Dit alles vorm deel van die opwinding wat in wiskunde as vak opgesluit lê!
Hoërskool Die Wilgers het 'n trotse wiskunde tradisie en bied wiskunde op 4 vlakke aan. Wiskunde (graad 8 – 12), Wiskundige Geletterdheid (graad 10 – 12), Tegniese Wiskunde (graad 10 – 12, mits daar genoeg belangstelling is) en Gevorderde Wiskunde (graad 9 – 12).
Wiskunde is 'n teoretiese vak met praktiese toepassing. Daar word baie klem gelê op die abstrakte denke. D.w.s. die leerder gaan met onbekendes soos x ; y ; α ; β ; θ; sin, cos, tan en formules werk. Hulle het egter minstens 'n matige aanleg vir hierdie tipe denke nodig.
Wiskunde is noodsaaklik vir tegniese- en wetenskaplike studierigtings en gaan saam met vakke soos FW , IGO, Meganies, IT en Rek.
Dit is 'n baie goeie vak vir diegene wat nie spesifiek Wiskunde vir hulle kursus nodig het nie. In hierdie vak leer hulle onder andere om volumes, omtrek en oppervlaktes uit te werk. Water- en elektrisiteitsrekeninge, telefoonrekeninge, bankstate en belastingvorms te ontleed – om maar net 'n paar te noem.
Tegniese Wiskunde is wiskunde wat net meer ingestel is op dit wat nodig is vir studie in 'n tegniese rigting. Die klem is dus meer op toepassing en minder op abstrakte idees. U kind kan dan na matriek verder in 'n tegniese rigting by 'n geakkrediteerde Tegniese Kollege studeer. Tegniese Wiskunde en Tegniese Wetenskap is 'n pakket saam met Meganiese Tegnologie en IGO. IT word sterk aanbeveel as 'n ekstra vak as u kind in hierdie rigting belangstel.
Gevorderde Wiskunde word na-uurs teen vergoeding aangebied. Gr. 8- en 9-klasse is inleidend tot Gevorderde Wiskunde. Vanaf graad 10 volg ons 'n spesifieke sillabus. Kandidate sal na die suksesvolle aflegging van die AP Maths (Gevorderde Wiskunde) Matriekeksamen 'n nasionale sertifikaat van die Onafhanklike Eksamenraad ontvang.
Voornemende eerstejaar studente wat hierdie vak neem, vind die toelatingseksamen en Wiskunde 1 by universiteite baie makliker as die ander studente. Gevorderde Wiskunde bied ook aan matrikulante 'n groot voorsprong, aangesien 'n groot deel van die matrieksillabus in die graad 11 Gevorderde Wiskunde-klas afgehandel word.
Mev. Naude is al vir 41 jaar al in die onderwys waarvan 36 jaar as Wiskunde Onderwyseres by Hoërskool Die Wilgers. Vra jy haar hoekom het sy 'n onderwyser geword, merk sy dat sy graag haar liefde vir haar vak aan ander wil oordra.